Die Pos | School | Hoërskoolleerder wil Kaapstad help
Hoërskoolleerder wil Kaapstad help
16 February 2018 l Andries van der Heyde l Views: 125 l 33 days ago
Hino van Graan, 'n leerder aan Hoërskool Warmbad, vra dat die gemeenskap hul harte vir inwoners van die Kaap sal oopmaak en natlappies of water sal skenk. Afleweringspunte is reeds in Modimolle en Bela-Bela gereël. Die skool en AfriForum steun ook dié projek.
'n Hoërskoolleeder van Bela-Bela het groot planne om waterverligting vir die droë Kaap te bring.
Daar word voorspel dat inwoners van die Kaap teen Junie heeltemal sonder water gaan wees indien daar nie dringend reën val of ingegryp word nie.
Talle organisasies regoor die land samel water in om Kaapse inwoners te help.
Een van die barmhartige Samaritane is die 15-jarige Hino van Graan van Hoërskool Warmbad.
Hino het twee jaar gelede gehelp om 'n hele klomp liter water in te samel nadat 'n erge droogte die Vrystaat getref het.
"Ek het gedink om natlappies (wet wipes) in te samel. Ek dink mense kan dit eerder gebruik om skoon te kom as waslappe met water," het Hino gesê.
"Ek het gevoel ek kan iets aan die probleme daar onder doen. Ons is nog gelukkig om water in die krane te hê."
Hino het gevra dat elkeen wat kan voor Woensdag 21 Februarie natlappies en selfs geseëlde bottels water by Rodeo's by die Bela-Bela-waterfront, by Jaco en Natasha de Jager in De Beerstraat 16, Bela-Bela, of by Bearing Man in die nywerheidsgebied op Modimolle aflaai.
Dit is die dag wanneer 'n plaaslike vervoermaatskappy van Modimolle Kaap toe ry met voorraad.
Hino het gesê die lorrie sal na die Paarl ry en die skenkings by die Suider Paarl-gemeente aflewer, vanwaar dit versprei sal word.
Volgens Hino het die Gift of the Givers-organisasie ook aangedui hulle is bereid om ná 21 Februarie skenkings vanuit Die Pos se lesersgebied na die Paarl te neem.
Vir navrae oor die skenkings bel vir Yolanda van Graan by tel. 082 503 3810.
* AfriForum en Hoërskool Warmbad is ook tans besig om water vir die Kaap in te samel. Jaco Grobbelaar, distrikskoördineerder in Limpopo, het aan Die Pos gesê hulle het 2 000 leë 5 liter bottels geskenk.
Hulle vra dat mense hierdie bottels met skoon, veilige drinkwater sal help vul.
AfriForum versoek dat meer mense by die projek betrokke raak en water by Hoërskool Warmbad sal afgee. Die water sal op Vrydag 16 Februarie na die Kaap vervoer word.
Vir navrae bel vir Paul Liddle, skoolhoof, by tel. 072 135 4386 of vir Cecilia Groothof, onderwyser, by tel. 079 648 0528.